Privredna komora ZDK: Utjecaj korona virusa odrazio se i na poslovanje privrednog sektora ZDK

Utjecaj korona virusa odrazio se i na poslovanje privrednog sektora ZDK, pa su kompanije iz svih sektora/privrednih grana pred velikim izazovima u svom poslovanju.

Najveći  trenutni problemi u odvijanju proizvodnih i poslovnih procesa su vezani za:

nabavku sirovina i repromaterijala neophodnog za nesmetano odvijanje proizvodnje;

nemogućnost nesmetanog odvijanja transporta, naplate potraživanja;

otkazivanje dogovorenih poslova;

nemogućnost planiranja poslovnih aktivnosti;

zakonskom regulativom donešenu naredbu o privremenom prestanku rada ugostiteljskih, turističkih i određenih trgovačkih centara;

upitnost mogućnosti zadržavanja postojećih radnih mjesta, itd.

Postojeće stanje, smatraju poslodavci, uz sve poteškoće, ali uz pravovremene i efikasne  mjere koje očekuju da će Vlada i nadležne institucije donijeti, bi se donekle mogle prevazići, ukoliko pandemija koronovirusa ne bude potrajala…

U protivnom, prijeti potpuni privredni kolaps…

U vezi sa navedenim, PK ZDK smatra da sve mjere koje će se predložiti, prevashodno moraju biti u funkciji očuvanja radnih mjesta i zadržavanja uposlenika, te sprečavanja bankrota i zatvaranja  kompanija u ZDK.

Najznačajnije, hitne, mjere, zahtjevanih od strane poslodavaca ZDK su:

oslobađanje plaćanja doprinosa i poreza iz plaća i na plaće, u iznosu minimalno 50%, za kompanije realnog sektora, pod uslovom da neće otpuštati radnike, a za period od 01.03.2020. godine do završetka pandemije koronavirusa;

monitoring na kreditna zaduženja, bez obračuna kamata u periodu trajanja monitoringa za poslodavace i uposlenike u sektorima pogođenim koronavirusom za period od najmanje 90 dana;

Poslodavci ZDK podržavaju i ostale predložene mjere:

uspostaviti Fond za stabilizaciju poslovanja preduzeća (npr. za sufinansiranje razlika cijena u troškovima transporta, cijena sirovina);

uspostaviti Fond za pomoć privrednim subjektima, odnosno radnicima kojima su ugrožena radna mjesta i koji su najviše pogođeni koronavirusom (hotelijerstvo, prijevoz putnika, ugostiteljstvo,…). Iz ovoga fonda trebaju se prevashodno pokriti doprinosti i porezi kao i dio plate radnicima koji se nalaze na prinudnom odmoru i nisu radno angažirani;

Vlada FBiH treba pokrenuti proceduru pregovora sa međunarodnim donatorima, financijskim organizacijama (UNDP, EBRD, World bank, MMF) za podršku pomoći očuvanja radnih mjesta kroz grantove i druge oblike financijske pomoći koji će poslužiti kao prva pomoć privredi za otklanjanje posljedica izazvanih posljedicama pandemije koronavirusa.

Privredna komora Zeničko-dobojskog kantona će i u narednom periodu nastaviti sa praćenjem uticaja novonastale epidemiološke situacije na privredne aktivnosti kompanija ZDK i predlagati rješenja za ublažavanje posljedica navedenog.